LIETUVOS DARBO BIRŽOS

PRIE SOCIALINĖS APSAUGOS IR DARBO MINISTERIJOS DIREKTORIAUS

IR LIETUVOS DARBO RINKOS MOKYMO TARNYBOS

PRIE SOCIALINĖS APSAUGOS IR DARBO MINISTERIJOS DIREKTORIAUS

Į S A K Y M A S

DĖL ĮSPĖTŲ APIE ATLEIDIMĄ IŠ DARBO DARBINGO AMŽIAUS DARBUOTOJŲ, DIRBANČIŲ NE VISĄ DARBO LAIKĄ, DALYVAVIMO PROFESINIAME MOKYME ORGANIZAVIMO TVARKOS PATVIRTINIMO

2009 m. rugsėjo 10 d. Nr. V(7)-196/V-413

Vilnius

Vadovaudamiesi Lietuvos Respublikos užimtumo rėmimo įstatymo (Žin., 2006, Nr. 82-3276; 2009, Nr. 86-3638) nuostatomis ir Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymo Nr. A1-499 „Dėl Aktyvios darbo rinkos politikos priemonių įgyvendinimo sąlygų ir tvarkos aprašo patvirtinimo“ (Žin., 2009, Nr. 98-4133) 32 punktu:

t v i r t i n a m e Įspėtų apie atleidimą iš darbo darbingo amžiaus darbuotojų, dirbančių ne visą darbo laiką, dalyvavimo profesiniame mokyme organizavimo tvarką (pridedama).

Lietuvos darbo biržos direktoriaus pavaduotojas,

laikinai vykdantis direktoriaus funkcijas	Albertas Šlekys

Lietuvos darbo rinkos mokymo tarnybos

prie Socialinės apsaugos ir darbo

ministerijos direktorius	Algirdas Tamulevičius

_________________

PATVIRTINTA

Lietuvos darbo biržos direktoriaus ir Lietuvos

darbo rinkos mokymo tarnybos direktoriaus

2009 m. rugsėjo 10 d. įsakymu

Nr. V(7)-196/V-413

ĮSPĖTŲ APIE ATLEIDIMĄ IŠ DARBO DARBINGO AMŽIAUS DARBUOTOJŲ, DIRBANČIŲ NE VISĄ DARBO LAIKĄ, DALYVAVIMO PROFESINIAME MOKYME ORGANIZAVIMO TVARKA

1. Įspėtų apie atleidimą iš darbo darbingo amžiaus darbuotojų, dirbančių ne visą darbo laiką (toliau vadinama – įspėti apie atleidimą iš darbo darbuotojai, dirbantys ne visą darbo laiką), profesinis mokymas (toliau vadinama – mokymas) įgyvendinamas vadovaujantis LR užimtumo rėmimo įstatymo 23 straipsniu (Žin., 2006, Nr. 73-2762; 2009, Nr. 86-3638), 2009 m. rugpjūčio 4 d. LR socialinės apsaugos ir darbo ministro įsakymu Nr. A1-476 patvirtintu „Darbo rinkos paslaugų teikimo sąlygų ir tvarkos aprašu“ (Žin., 2009, Nr.95-4045), 2009 m. rugpjūčio 13 d. Nr. A1-499 patvirtintu „Aktyvios darbo rinkos politikos priemonių įgyvendinimo sąlygų ir tvarkos aprašu“ (Žin., 2009, Nr. 98-4133) ir šia tvarka.

2. Ši tvarka reglamentuoja įspėtų apie atleidimą iš darbo darbuotojų, dirbančių ne visą darbo laiką, profesinio mokymo organizavimo tvarką ir mokymo trukmę, tačiau ji netaikoma asmenims, dirbantiems pagal dvi ar daugiau darbo sutarčių.

3. Įspėtų apie atleidimą iš darbo darbuotojų, dirbančių ne visą darbo laiką, profesinio mokymo tikslas – suteikti kvalifikaciją arba (ir) įgyti kompetenciją, siekiant išlikti toje pačioje ar įsidarbinti kitoje įmonėje, įstaigoje.

4. Mokytis gali būti siunčiami įspėti apie atleidimą iš darbo darbuotojai, dirbantys ne visą darbo laiką:

4.1. atitinkantys 2009 m. rugpjūčio 13 d. Nr. A1-499 patvirtinto „Aktyvios darbo rinkos politikos priemonių įgyvendinimo sąlygų ir tvarkos aprašo“ 20 ir 20.2 punktų reikalavimus;

4.2. darbo dienomis dirbantys ne ilgiau kaip 4 val. per dieną;

4.3. pateikę teritorinei darbo biržai:

4.3.1. įspėjimą apie darbo sutarties nutraukimą;

4.3.2. kopijas dokumentų, patvirtinančių, kad įspėtas apie atleidimą iš darbo darbuotojas dirba ne visą darbo laiką (darbo sutartis, įsakymas, protokolas ir kita);

4.4. jeigu pagal jų pasirinktą mokymo programą teritorinėje darbo biržoje nupirktos profesinio mokymo paslaugos, teikiamos vietovėje, kurioje jie dirba arba turi galimybę laiku atvykti į užsiėmimus.

5. Įspėti apie atleidimą iš darbo darbuotojai, dirbantys ne visą darbo laiką mokomi pagal formaliojo profesinio mokymo programas, kurių trukmė nurodyta Lietuvos Respublikos Vyriausybės 1998-03-09 nutarimu Nr. 294 „Dėl studijų ir mokymo programų registro įsteigimo ir jo nuostatų patvirtinimo“ (Žin., 1998, Nr. 25-647) patvirtintame Studijų ir mokymo programų registre ir neformaliojo profesinio mokymo programas, kurių trukmė nurodyta Darbo rinkos neformaliojo profesinio mokymo programų sąvade.

6. Įspėtų apie atleidimą iš darbo darbuotojų, dirbančių ne visą darbo laiką, mokymas organizuojamas taip, kad bendra darbo ir mokymo trukmė neviršytų 12 val., iš jų mokymo trukmė – 8 valandos per dieną.

7. Mokymo išlaidos finansuojamos vadovaujantis 2009 m. rugpjūčio 13 d. Nr. A1-499 patvirtinto „Aktyvios darbo rinkos politikos priemonių įgyvendinimo sąlygų ir tvarkos aprašo“ 35 ir 36 punktuose nustatytomis sąlygomis.

8. Įspėtiems apie atleidimą iš darbo darbuotojams, dirbantiems ne visą darbo laiką, mokymo stipendija mokama įspėjimo apie darbo sutarties nutraukimą laikotarpiu.

9. Pasibaigus įspėjimo apie darbo sutarties nutraukimą terminui:

9.1. jeigu darbuotojas pasilieka dirbti ir tęsia mokymą, teritorinė darbo birža nutraukia mokymo stipendijos mokėjimą ir toliau finansuoja tik mokymo paslaugas;

9.2. jeigu darbuotojas atleidžiamas iš darbo, bet tęsia mokymą, keičiamas jo statusas iš darbo ieškančio asmens į bedarbio ir tęsiamas mokymo stipendijos mokėjimas.

10. Dėl mokymo stipendijos mokėjimo teritorinės darbo biržos į profesinį mokymą nusiųstiems įspėtiems apie atleidimą iš darbo darbuotojams, dirbantiems ne visą darbo laiką, mėnesiui pasibaigus per 3 darbo dienas teritorinei darbo biržai besimokantis asmuo ar darbdavys pateikia patvirtintą pažymą apie teritorinės darbo biržos į profesinį mokymą siųstų įspėtų atleidimą iš darbo darbuotojų, dirbančių ne visą darbo laiką, dirbtą darbo laiką (priedas).

11. Mokymo stipendija mokama vadovaujantis 2009 m. rugpjūčio 13 d. Nr. A1-499 patvirtintame „Aktyvios darbo rinkos politikos priemonių įgyvendinimo sąlygų ir tvarkos apraše“ nustatyta tvarka, kiekvieną mėnesį įvertinus dirbtų valandų skaičių, pagal pateiktą šio aprašo priede nurodytą pažymą.

_________________

Įspėtų apie atleidimą iš darbo darbingo amžiaus

darbuotojų, dirbančių ne visą darbo laiką, dalyvavimo

profesiniame mokyme organizavimo tvarkos

priedas

(Pažymos apie teritorinės darbo biržos į profesinį mokymą siųstų įspėtų apie atleidimą iš darbo darbuotojų, dirbančių ne visą darbo laiką, dirbtą darbo laiką forma)

PAŽYMA

APIE TERITORINĖS DARBO BIRŽOS Į PROFESINĮ MOKYMĄ SIŲSTŲ ĮSPĖTŲ APIE ATLEIDIMĄ IŠ DARBO DARBUOTOJŲ, DIRBANČIŲ NE VISĄ DARBO LAIKĄ, DIRBTĄ DARBO LAIKĄ

UŽ 20_________ M. __________________________ MĖN.

(darbdavio pavadinimas)	(kodas)
(adresas)	(kontaktinio asmens telefonas)

Eil. Nr.	Įspėto apie atleidimą iš darbo darbuotojo, dirbančio ne visą darbo laiką, vardas, pavardė	Asmens kodas	Įspėjimo apie darbo sutarties nutraukimą data	Mėnesio darbo valandų/dienų skaičius įmonėje	Faktiškai dirbtų darbo valandų/dienų skaičius

pradžia	pabaiga	val.	dienos	val.	dienos
1	2	3	4	5	6	7	8	9

(Pažyma pateikiama per 3 darbo dienas mėnesiui pasibaigus)

(darbdavio ar jo įgalioto asmens pareigos)	(parašas)	(vardas, pavardė)

Užpildymo data 20____ m. _____________________ d.

A. V.

_________________